ગુલાબ ગૅન્ગ માત્ર નામની ગૅન્ગ નથી, એ ગૅન્ગ સાથે જોડાયેલી મહિલા દાતરડાં અને ભાલા જેવાં હથિયાર રાખે છે અને એ ચલાવી પણ જાણે છે. રજ્જોને કારણે ધીમે-ધીમે ગુલાબ ગૅન્ગનું વર્ચસ વધતું જાય છે. એક દિવસ ગામની એક કિશોરાવસ્થાની બચ્ચી પર સ્થાનિક રાજકારણીના દીકરા દ્વારા બળાત્કાર થાય છે. રજ્જો તે આરોપીને પકડાવે છે પણ કાનૂની ગૂંચ અને રાજકારણની તાકાત વચ્ચે આરોપી છૂટી જાય છે એટલે રજ્જો નક્કી કરે છે કે જે ગંદવાડ રાજકારણમાં છે એ રાજકારણમાં દાખલ થઈને હવે ત્યાં સુધારો કરવો. રજ્જોને ખબર નહોતી કે તેની આ લડતમાં સુમિત્રાદેવી નામની એક એવી મહિલા સામે આવીને ઊભી રહી જશે જે પૈસા અને પાવરમાં તેનાથી અનેકગણી ચડિયાતી છે. સુમિત્રાદેવી (જુહી ચાવલા) રજ્જોને પોતાની તરફ કરવાની કોશિશ કરે છે, પણ એવું નથી થતું ત્યારે બન્ને આમનેસામને આવી જાય છે. એકબીજા સામેની આ લડાઈમાં એક પક્ષે કુનેહ છે તો બીજા પક્ષે કૂટનીતિ છે. એક પક્ષે કાળી સત્તા છે તો બીજા પક્ષે પિન્ક-પાવર છે, ગુલાબ ગૅન્ગનો પિન્ક-પાવર.